इक पासेआ देवतें पगड़ेआ ते दूए पासे दा राक्षस छोलन लगे। पर हेठ किश रखेदा नईं हा इसकरी मन्दराचल हेठ गै हेठ दड़न लगा। भगवान बिष्णु नै कछोपड़ै दा रूप बनाया ते मंदराचल गी अपनी पिट्ठी उप्पर लेई लेआ ते इयां उसी हेठ जाने कशा रोकेआ? तामी कम्म तोड़ नईं चढ़ै। उप्पर किश दबा नेईं होने करी प्हाड़ झुल्लन लगा। भगवान नै बड्डा देह् धारिऐ उप्परा दा दबाया। हून समुद्र मथोन लगा? फी बी किश नतीजा नईं निकलेआ? भगवान नै दिक्खेआ जे देवते ते राक्षसें दौनें बिच बल नईं रेआ जे भलेआं छोली लैन। उन्हें सारें गी परे हटाया। आपूं गै दौनें पासेआ बासकी गी पकड़ेआ ते छोलन लगे। सारें कशा पैह्लें समुद्रा विच्चा हलाहल जैह्र निकलेआ। बड़ा डाडा जहर हा। त्रैवै लोक नाढ़े कन्नै सड़न लगे। भगवान नै देवतें गी सलाह दित्ती ते उन्ने शिवें गी बेनती जे तुस पी लौ ते असेंगी बचाओ। शिव जी परोपकारी न। ओ जैह्र उनें अपनें गले बिच रक्खी लैता। उसकरी उन्दा गला नीला होई गेआ ते उनें गी नीलकण्ठ आखदे न। फी समुद्रै गी छोलेआ ते कामधेनु गौ निकली ओ देवतें लेई लैती। उच्चैश्रवः घोड़ा निकलेआ। ओदे पिछुआं चौं दन्दें आला चिट्टा ऐरावत हाथी निकलेआ। ऐरावत कन्नें सत्त होर हाथी ते हाथनियां निकलियां। उच्चैश्रवः घोड़ा ते ऐरावत हाथी पिछुआं इन्द्र गी थोए। फी कौस्तुभ मणि निकली। ओ विष्णु भगवान नै लेई लेई। ओदे पुछुआं कल्प वृक्ष निकलेआ। कल्प वृक्ष सुर्गैं बिच रक्खी ओड़ेआ। नाढ़े कशा जे किश मंगो थोई जन्दा ऐ। एदे पिछुआं अप्सरां निकलियां।